Foto’s: Landswye onluste duur steeds voortPolisiebeamptes probeer kalmte afdwing in Soshanguve waar woedende betogers paaie met brandende bande en klippe versper het. (Foto: Thobile Mathonsi/African News Agency) Met die algemene verkiesing net enkele weke weg, het diensleweringsbetogings die land vandeesweek lamgelê en minstens twee lewens geëis en steeds is daar geen einde in sig nie. Vanmiddag was gedeeltes van die N2 buite die Strand in die Wes-Kaap steeds vir verkeer gesluit, terwyl gewelddadige betogings in Pennyville in Soweto en in Alexandra in Johannesburg voortduur. In Eersterivier in die Wes‑Kaap is paaie ook gesluit waar voertuie aan die brand gesteek is weens ontevredenheid oor behuising. Die Wes-Kaapse polisie sê 37 verdagtes het in die hof verskyn nadat hulle in hegtenis geneem is in verband met die onluste in Lwandle, buite die Strand. ‘n Vragmotor in Soshanguve wat onder betogers deurgeloop het. (Foto: Bongani Shilubane/African News Agency) In Rust‑ter‑Vaal in Vereeniging duur botsings tussen betogers en die polisie voort, terwyl daar in Pennyville agt mense vir openbare geweld in hegtenis geneem is. Hiér word betoog deur inwoners wat daarop aandring dat titelaktes vir eiendomme binne ŉ week nog aan hulle oorhandig moet word. In Alexandra is betogings al meer as ŉ week lank aan die gang. Inwoners het versperrings aan die brand gesteek en chaos in die gebied veroorsaak in hul protes oor diensleweringsprobleme. In Soshanguve buite Pretoria is twee betogers vandeesweek dood. Skole in Gauteng en op die Kaapse Vlakte is deur die betogings geraak, op plekke is gesondheidsdienste geaffekteer en in die Vrystaat is vragmotors aan die brand gesteek. Die M20 in Soshanguve is deur betogers met klippe afgesper. (Foto: Bongani Shilubane/African News Agency) Intussen lyk dit asof niemand wil pa staan vir dié onrus nie – die DA blameer die regerende ANC vir onluste, terwyl die ANC teruggekap het deur te sê die DA moet verantwoordelikheid neem vir inwoners se besware. “Dit is so duidelik soos daglig dat ANC-anargiste die land wil afbrand en gemeenskappe wil kriminaliseer om die indruk te skep dat goedbestuurde DA-regerings soos Johannesburg en Tshwane nie vir die mense werk nie,” het die DA-leier in Gauteng, John Moodey, Vrydagmiddag gesê. Dennis Cruywagen, die ANC se woordvoerder in die Wes-Kaap, het op sy beurt gesê die DA moet aanspreeklikheid aanvaar vir sy mislukkings. “Die DA se standaard-antwoord is om die ANC vir alles te blameer wanneer hy droogmaak, soos deur Khayelitsha in die donker te hou deur nie straatligte op te rig nie en opsetlik en moedswillig nie genoeg huise te bou nie,” het hy gesê. Steven Mokgalapa, burgemeester van Tshwane, skuil in ‘n polisie-njala nadat betogers in die Gomorrah-informele nedersetting in die weste van Pretoria gewelddadig geraak het toe hy die gebied besoek. (Foto: Bongani Shilubane/African News Agency) “Hierdie taktiek om te probeer om die verantwoordelikheid vir die verskillende gemeenskappe se woede te ontduik sal nie werk nie. Ons doen ŉ beroep op Alan Winde en die DA-leierskap om op te hou om die vinger na ons te wys en eerder verantwoordelikheid te neem. Die premier en die burgemeester moet na die verskillende gemeenskappe toe gaan en hulself daar verduidelik.” Shenilla Mohamed, uitvoerende direkteur van Amnestie Internasionaal Suid-Afrika, het ŉ beroep op politici gedoen om planne te beraam om aandag aan die besware van gemeenskappe te gee. “Die opvlam van betogings in aanloop tot die verkiesing is aanduidend van mense se ontevredenheid met politici wat nie hul beloftes die afgelope vyf jaar nagekom het nie. Toegang tot water, behoorlike behuising en elektrisiteit is noodsaaklik vir enigiemand om ŉ waardige lewe te lei,” het Mohamed gesê. “Terwyl die land op pad is na die stembusse toe, moet politici nóú post-verkiesingsplanne ontwikkel in ooreenstemming met die land se menseregteverpligtinge. Hierdie planne moet opgevolg word met beslissende optrede om die kwessies wat die gemeenskappe opper aan te spreek. Deur dit te doen sal mense se daaglikse lewens nie net verbeter word nie, maar die las van werkloosheid, armoede en ongelykheid sal ook hanteer word.”